Diari Oficial de la Generalitat Valenciana


Sumari del DOGV 3320, del 01-09-1998 (1998/6389)

ACORD de 28 de maig de 1998, de la Comissió Territorial d'Urbanisme de València, relatiu a la modificació número 28, Institut Blasco Ibáñez, del Pla General d'Ordenació Urbana de Cullera.
-------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3320

Data del DOGV
:   01-09-1998

Secció del DOGV
:   III. CONVENIS I ACTES - G) ALTRES ASSUMPTES

Número del document
:   1998/6389


Data del document
:   28-05-1998

Organisme emissor
:   Conselleria d'Obres Públiques,Urbanisme i Transports

Tipus de document
:   Acord

ACORD de 28 de maig de 1998, de la Comissió Territorial d'Urbanisme de València, relatiu a la modificació número 28, Institut Blasco Ibáñez, del Pla General d'Ordenació Urbana de Cullera. [1998/A6389]
  
Vist l'expedient remés per l'Ajuntament de Cullera referit a la modificació número 28, Institut Blasco Ibáñez, del Pla General d'Ordenació Urbana, i de conformitat amb els següents:
  
Antecedents de fet
  
Primer
  
El projecte se sotmeté a informació pública mitjançant acord del Ple de l'Ajuntament en sessió del dia 25 de novembre de 1997. Després del pertinent període d'exposició pública, en el qual no es presentaren al·legacions, el mateix òrgan l'aprovà provisionalment en data 24 de febrer de 1998, i té entrada aquest expedient en el Registre de la Comissió Territorial d'Urbanisme de València en data 3 de març de 1998.
  
Segon
  
El projecte consta de memòria, plans d'informació i d'ordenació.
  
Tercer
  
L'objecte de la modificació és reduir una porció de sòl amb qualificació dotacional escolar, amb una superfície de 311,31 metres quadrats, situats en l'extrem sudoccidental de la parcel·la, amb l'objecte que s'addicionen a l'espai lliure confrontant, ja que s'amplia la zona viària d'accés rodat a l'Institut en el seu límit oriental en una superfície de 277,46 metres quadrats en detriment d'un altre espai lliure confrontant.
  
La modificació es justifica en la necessitat de facilitar l'accessibilitat, tant rodada com de vianant, a l'Institut de Batxillerat Blasco Ibáñez, ja que la topografia dels terrenys, així com el deficient sistema d'accessos, fan difícil l'arribada al centre escolar.
  
Quart
  
En l'expedient tramés per l'Ajuntament consta l'emissió d'informe de la Conselleria de Cultura, Educació i Ciència, de data 28 d'octubre de 1997, del qual es dedueix que és la dita institució la que patrocina la modificació que ara ens ocupa.
  
Cinqué
  
Cullera té pla general d'ordenació urbana aprovat definitivament pel conseller d'Obres Públiques, Urbanisme i Transports el 19 de maig de 1995, i s'han tramitat fins a la data diversos expedients de modificacions puntuals que en total sumen 27 punts, així com diversos plans de desenvolupament del vigent pla general.
  
Sisé
  
La Comissió Informativa de la Comissió Territorial d'Urbanisme de València, en sessió del 26 de maig de 1998, emeté informe relatiu al projecte que ens ocupa, i compleix així allò que s'ha preceptuat en l'article 11 del Decret 77/1996, de 16 d'abril, del Govern Valencià, pel qual s'aprova el Reglament dels Òrgans Urbanístics de la Generalitat Valenciana.
  
Fonaments de dret
  
Primer
  
La tramitació ha sigut correcta, de conformitat amb allò que s'ha establit en l'article 38, per remissió de l'article 55.1, de la Llei 6/1994, de 15 de novembre, de la Generalitat Valenciana, Reguladora de l'Activitat Urbanística (LRAU).
  
Segon
  
La documentació està completa, a l'efecte del compliment d'allò que s'ha preceptuat en l'article 27 de la LRAU.
  
Tercer
  
La present modificació s'adequa a allò que s'ha disposat en l'article 55.7 de la Llei Reguladora de l'Activitat Urbanística, ja que la porció de sòl, la qualificació de la qual és dotacional escolar, passa a ser espai d'ús i titularitat pública, i hi ha, a més, informe de la conselleria competent en el dit sentit.
  
També és de destacar que la present modificació porta aparellada la desqualificació d'una porció de sòl (277 m2) l'ús previst de la qual és el d'espai lliure (jardí públic); no obstant això, donada l'entitat de l'alteració que en absolut minva la funcionalitat del dit element, així com la justificació de la dita alteració i el destinació que es conferirà als dits sòls, unit el fet que la modificació no té com a objecte principal la diferent qualificació dels dits sòls, no és necessari requerir informe al Consell Jurídic Consultiu Valencià ni al Consell Superior d'Urbanisme.
  
Quart
  
Les determinacions contingudes en la modificació es consideren correctes des del punt de vista de les exigències de la política urbanística i territorial de la Generalitat, tal com s'arreplega en l'article 40 de la LRAU.
  
Cinqué
  
La Comissió Territorial d'Urbanisme, a proposta del subsecretari d'Urbanisme i Ordenació Territorial, és l'òrgan competent per a l'emissió de dictàmens resolutoris sobre l'aprovació definitiva de modificacions de municipis menors de 50.000 habitants, de conformitat amb allò que s'ha disposat en els articles 55.1 i 39 de la LRAU, en relació amb els articles 9.1 i 10.A del Decret 77/1996, de 16 d'abril, del Govern Valencià, pel qual s'aprova el Reglament dels Òrgans Urbanístics de la Generalitat Valenciana.
  
En vista de tot el que s'ha exposat, la Comissió Territorial d'Urbanisme, en sessió del 28 de maig de 1998,
  
 ACORDA
  
Aprovar definitivament la mdificació número 28, Institut Blasco Ibáñez, del Pla General d'Ordenació Urbana de Cullera.
  
L'Ajuntament de Cullera haurà de notificar el contingut del present acord a tots els particulars interessats en l'expedient de referència.
  
Contra la present resolució, que no posa fi a la via administrativa, es podrà interposar recurs ordinari davant del conseller d'Obres Públiques, Urbanisme i Transports de la Generalitat Valenciana, en el termini d'un mes, a comptar a partir de la data de la present publicació.
  
Tot això sense perjudici que es puga exercitar qualsevol altre recurs que s'estime oportú.
  
València, 28 de maig de 1998.- El secretari de la Comissió Territorial d'Urbanisme: José Manuel Palau Navarro.